題游元著瀟湘晚景圖
作者：周孚
朝代：宋

paragraphs: 與翁家世俱東魯，不記翁遊曾到楚。
看翁寫此六幅圖，怪翁筆力能如許。
孤煙合處漁著村，老雁歸時帆入浦。
丹楓翻翻江氣寒，莫雪初晴山月吐。
杜陵野老經行處，度支病郎用心苦。
惟翁妙思自暗同，楚玉何曾識神女。
信知胸中著雲夢，不止豪端挾風雨。
祇今小紙弄姿態，氣韻酸寒終愧古。
蜀山秦樹各異狀，所向一律人笑汝。
誰能爲證張與吳，十年此病翁今無。